اسلام آباد(اے پی پی) وزیر خارجہ شاہ محمود قریشی پارینے کہ حکومت کورونا وائرس نا گڑتی تے مون آتخسا ایران آن اُراتیا پدی بروک آ زائر آتے خاص ءُ وخت اسکان آئسولیشن اٹ تخنگ کن ملتان انڈسٹریل اسٹیٹ اٹی ملک انا غٹ آن بھلا قرنطینہ سینٹر اس جوڑ کرینے۔ جمعہ نادے آ دا بابت تینا اسہ بیان اسے ٹی اوپارے کہ ملتان انڈسٹریل اسٹیٹ اٹ جوڑ کننگا دا قرنطینہ سینٹر مسہ ہزار کمرہ غاتیا تالانءِ ، ایران آن پدی بروک آ 1247زائر آتے دا قرنطینہ سینٹر آ گدریفنگانے۔ مخدوم شاہ محمود قریشی پارے کہ غٹ زائر آتے جتا جتا کمرہ غاتے ٹی تخنگانے۔ دا قرنطینہ سینٹر نا ہر کمرہ ٹی ہر بندغ ءِ جتا چارپائی، بسترہ، چپل ، صابن و ایلو المی آ گڑاتے تننگ انگ ءِ اوپارے کہ دا قرنطینہ سینٹر اٹی ساڑی زائر آتے طبی آسراتی تا فراوانی کن پنجاکٹ آتیا تالان اسہ ایمرجنسی ہسپتال اس ہم جوڑ کننگانے ہراٹی ڈاکٹرز و ایلو طبی عملہ ہروخت ساڑی ءُ، وخت اس کہ المی دوائی و ایلو طبی آسراتی تا ہم جوان بست و بند ءِ پک کننگانے۔ اوپارے کہ ای دا چرجوئی ٹی کمشنر و ڈپٹی کمشنر ملتان تون اوار ملتان نا ضلعی انتظامیہ تون لمحہ بہ لمحہ رابطہ ٹی اُٹ۔ شاہ محمود قریشی پارے کہ حکومت کورونا وائرس نا تالان مفننگ ءِ پک کننگ کن غٹ ممکنہ گام گیج چست کننگ ءِ، گرج دا ہیت انا ءِ کہ الس زمواری نا درشانیءِ کرسا حکومت نا کنڈآن تروک آ پارت و رکھی گام گیج آتیا عمل کیر تانکہ نن دا کھٹن حالیت آتون سرسہبی اتون مون تننگ کیر۔
